Piedņestras Augstākā Padome

Piedņestras Moldāvu Republikas Augstākā Padome (PMR AP) ir starptautiski neatzītās un Pārdņestras reģionu kontrolējošās Piedņestras Moldāvu Republikas (PMR) vienpalātas parlaments. Tajā ir 33 deputātu vietas, kuras visas nosaka vienmandāta vēlēšanu apgabali, un to vada PMR Augstākās Padomes priekšsēdētājs. Pašreizējo Augstākās Padomes priekšsēdētāju Tatjanu Zaļevsku amatā ievēlēja 2025. gada 3. decembrī. Vēsture Moldovas Republika joprojām uzskata Piedņestras MR kontrolēto Pārdņestru par savas teritorijas daļu, lai gan 2. Pārdņestras visu līmeņu deputātu ārkārtas kongress 1990. gada 2. septembrī paziņoja par atdalīšanos no Moldovas PSR kā Piedņestras Moldāvu PSR. Tā kā Pārdņestra pirms neatkarības pasludināšanas nebija autonoms reģions, tai Padomju Savienībā nebija savas valdības struktūras. Tas nozīmēja, ka visas valdības iestādes bija jāveido no nulles. 1990. gada 2. septembrī 2. Pārdņestras visu līmeņu deputātu ārkārtas kongresā ievēlēja Pagaidu Augstāko padomi, kuras uzdevums bija sagatavot pastāvīgās Augstākās Padomes vēlēšanas. Par Piedņestras Moldāvu PSR Pagaidu Augstākās Padomes priekšsēdētāju tika ievēlēts krievu inženieris Igors Smirnovs. Pēc tam, kad Smirnovs tika ievēlēts par Republikas priekšsēdētāju (vēlāk šis amats tika pārveidots par Piedņestras Moldāvu Republikas prezidenta amatu), 1990. gada 29. novembrī viņu Piedņestras Moldāvu PSR Pagaidu Augstākās Padomes priekšsēdētāja amatā nomainīja ukrainis Vladimirs Gončars. 1990. gada 25. novembrī Piedņestras Moldāvu PSR notika pirmās PMR Augstākās Padomes vēlēšanas. Pirmais Augstākā Padomes sasaukums sastāvēja no divām palātām — Republikas Padomes un Tautību Padomes. Augstākā padome tika ievēlēta uz piecu gadu termiņu, un tajā bija 64 deputāti. 1991. gada 30. janvārī Augstākā Padome par tās priekšsēdētāju ievēlēja etnisko moldāvu Grigoriju Marakucu. Pēc referenduma 1995. gadā un Piedņestras Moldāvu Republikas otrās konstitūcijas pieņemšanas Augstākās Padomes sastāvs mainījās. Republikas Padomi nomainīja Likumdevēju palāta un Tautību padomi — Pārstāvju palāta. Otrais Augstākās Padomes sasaukums tika ievēlēts uz piecu gadu termiņu, un tajā bija 67 deputāti (32 apakšpalātā un 35 augšpalātā). Otrās Augstākās Padomes vēlēšanas notika 1995. gada 24. decembrī. 2000. gadā PMR konstitūcijā tika veikti grozījumi, kas izraisīja jaunas izmaiņas Augstākās Padomes darba organizācijā. Tā kļuva par vienpalātas parlamentu un sastāvēja no 43 deputātiem. Līdz 2005. gadam parlamenta priekšsēdētājs bija Grigorijs Marakuca, bet pēc opozīcijas partijas "Atjaunotne" uzvaras vēlēšanās par jauno priekšsēdētāju kļuva partijas "Atjaunotne" vadītājs, etniskais ukrainis, Jevgēnijs Ševčuks. 2009. gadā prezidents Igors Smirnovs izveidoja komisiju jaunas konstitūcijas izstrādei. 2009. gada 22. jūlijā Ševčuks atkāpās no Augstākās Padomes priekšsēdētāja amata, un viņa vietā stājās Krievijā dzimušais etniskais ukrainis Anatolijs Kaminskis, arī no partijas "Atjaunotne". Kā galveno faktoru, kāpēc viņš atkāpās no amata, Ševčuks minēja jaunizveidoto konstitūciju. Viņš 2011. gada prezidenta vēlēšanās uzvarēja gan Smirnovu, gan savu bijušo kolēģi Kaminski. Pēc sakāves vēlēšanās Kaminskis atkāpās gan no Augstākās Padomes priekšsēdētāja, gan partijas "Atjaunotne" vadītāja amata. Viņa vietā stājās etniskais ukrainis Mihails Burla. Priekšsēdētāji Igors Smirnovs (1990. gada 2. septembris — 1990. gada 29. novembris; Pagaidu Augstākās Padomes priekšsēdētājs) Vladimirs Gončars (1990. gada 29. novembris — 1991. gada 30. janvāris; Augstākās Padomes priekšsēdētāja pienākumu izpildītājs) Grigorijs Marakuca (1991. gada 30. janvāris — 2005. gada 21. decembris) Jevgēnijs Ševčuks (2005. gada 28. decembris — 2009. gada 8. jūlijs) Anatolijs Kaminskis (2009. gada 22. jūlijs — 2012. gada 13. jūnijs) Mihails Burla (2012. gada 13. jūnijs — 2015. gada 23. decembris) Vadims Krasnoseļskis (2015. gada 23. decembris — 2016. gada 14. decembris) Aleksandrs Ščerba (2016. gada 14. decembris — 2019. gada 23. janvāris) Gaļina Antjufejeva (2019. gada 23. janvāris — 2019. gada 6. februāris; pienākumu izpildītāja) Aleksandrs Koršunovs (2019. gada 6. februāris — 2025. gada 3. decembris) Tatjana Zaļevska (2025. gada 3. decembris — pašlaik) Piezīmes un atsauces Piezīmes Atsauces Ārējās saites Vikikrātuvē par šo tēmu ir pieejami multivides faili. Skatīt: Piedņestras Augstākā Padome.